‘Beskerm, respekteer Openbare Beskermer,’ sê MalemaJulius Malema, leier van die EFF. Julius Malema, leier van die EFF, het tot die verdediging van die Openbare Beskermer (OB) gekom en gesê die instelling én die Grondwet behoort beskerm te word. “Jy kan nie vra dat die Openbare Beskermer van haar amp onthef word net omdat jy ongelukkig is met die bevindings wat haar kantoor gemaak het nie,” het Malema Dinsdag aan eNCA gesê. Malema se reaksie kom ná adv. Busisiwe Mkhwebane ŉ verslag vrygestel het waarin sy tugstappe teen Pravin Gordhan, die minister van openbare ondernemings, aanbeveel. Die OB het verlede week die verslag uitgereik waarin sy onder meer bevind het Gordhan het onbehoorlik opgetree deur die voormalige hoof van die Suid-Afrikaanse Inkomstediens (SAID), Ivan Pillay, se vervroegde aftrede goed te keur. Gordhan, destyds die minister van finansies, wend hom nou tot die hof om die verslag te laat hersien. Daar was die afgelope week ook oproepe uit verskeie oorde dat Mkhwebane van haar amp onthef moet word. Hoewel Malema vroeër gesê het die EFF is spyt dat Mkhwebane as OB aangestel is en dat sy “daardie kantoor gaan laat inplof”, het hy vandag gesê ten spyte hiervan blý Mkhwebane steeds die OB. “Sy is ŉ ampsdraer en daar is niks wat ons daaraan kan doen nie. Ons moet dit respekteer,” het hy gesê. “Dit maak nie saak of ek van haar hou of nie, sy is die Openbare Beskermer.” Openbare beskermer Busisiwe Mkhwebane (Foto: Jonisayi Maromo/ANA) Malema het gesê alle verslae wat die OB vrystel, kan hersien word, soos in die geval van die omstrede Vrede-suiwelprojek. Die hooggeregshof het verlede week die OB se verslag hieroor ter syde gestel en bevind sy het versuim om die saak behoorlik te ondersoek. “Dit maak nie saak hoeveel howe teen haar beslis nie. Sy is ŉ ampsdraer en moet beskerm word. Indien nie, loop ons die risiko dat ŉ OB van haar amp onthef word elke keer dat hulle ŉ beslissing maak waarvan iemand nie hou nie.” Malema het gesê Gordhan is welkom om die hof te nader, maar dat die OB se beslissing teen hom geld tot ŉ hof dit ter syde stel. Volgens hom moet Gordhan opsy staan tot dít gebeur. Hy het gesê Gordhan moet ook ŉ aanbod om as minister te dien, indien pres. Cyril Ramaphosa dit maak, van die hand wys. “Hy moet homself ŉ kans gee om sy naam in ere te herstel. Daar was ŉ bevinding deur ŉ hoofstuk 9-instelling (oor Gordhan). “Al waarin ons nou belangstel, is dat die OB tugstappe voorgestel het en ek en jy moet dit verdedig, anders kan ons totsiens sê vir die Grondwet.” Gordhan het onder meer die tydsberekening vir die vrystelling van Mkhwebane se verslag bevraagteken. Dit is gedoen kort voor Ramaphosa se inhuldiging Saterdag en net enkele dae nadat Gordhan voorleggings aan haar daaroor gedoen het. Malema sê egter daar is niks vreemds aan die tydsberekening nie. “As die OB gereed is om ŉ verslag vry te stel, doen sy dit. Sê ons die OB het magte uitgeoefen wat sy nie het nie? Die antwoord is nee. Solank sy binne haar magte optree, moet ons dit respekteer. “Respekteer die magte van die OB, beskerm ons Grondwet. Moenie dit vernietig omdat jou gunsteling geweeg en te lig bevind is nie,” het Malema gesê.